Cymeriadau’r Testament Newydd

Gwers 18 Jwdas Iscariot

**Gweddi:**

Arglwydd Iesu, deuwn o’r newydd nawr yn gofyn am help i fyfyrio. Wrth i ni feddwl am gymeriad Jwdas, paid â gadael i ni ei gondemnio, ond yn hytrach ystyried pa mor wan a hunanol ydym ni. Amen.

**Darlleniad:**  Mathew 26:14–16; 27:3–10; Actau 1:15–18.

**Cyflwyniad:**

Byddai’n anodd cyfeirio at ddisgyblion Iesu heb enwi Jwdas Iscariot. Ffurf Roegaidd ar Jwda oedd Jwdas, a chyfenw oedd Iscariot, yn ôl llawer, neu’n dweud ei fod yn enedigol o ardal Cerioth. Nodir y syniad ei fod yn un o feibion y gyllell, ac yn wrthryfelwr. Enwir ef yn olaf ym mhob rhestr a geir o’r deuddeg disgybl ac ystyrid ef fel y trysorydd a gymerodd arian a berthynai i bawb i’w boced ei hun.

Ar wahân i’w nodi’n ddisgybl a’i fod yn gweld eneinio Iesu fel gwastraff ac iddo fradychu Iesu, ychydig iawn a wyddom am Jwdas. Edrydd Mathew 27 hanes ei farwolaeth ac yn Actau 1 cawn Pedr yn dweud am Jwdas ‘ei fod yn un ohonom ni’. Serch hynny, mae’r ddelwedd sydd gennym o Jwdas yn un negyddol, â’r syniad ohono fel twyllwr a bradychwr. Aeth ei enw yn hafal i fradwriaeth, ac mae ei enw wedi ei ddefnyddio fel rheg.

**Myfyrdod:**

Pa fath o deimladau a ddaeth iddo wedi dangos i’r milwyr pa un oedd Iesu yn nhywyllwch y nos, tybed? Ai ei fwriad oedd gwneud ychydig o arian iddo’i hun neu wthio agenda wleidyddol drwy roi Iesu mewn sefyllfa lle roedd angen iddo’i amddiffyn ei hunan? Cofnodir bod Iesu yn dweud fod y diafol wedi mynd i fewn i Jwdas, ac os felly, beth yw’r gwahaniaeth rhwng y drygioni cynhenid sydd mewn dyn a’r digwyddiad hwn o berson y diafol yn llywodraethu meddwl a symudiadau person?

Onid oes yna berygl parhaus i bob disgybl ddilyn ei drywydd ei hun a gwadu neu fradychu Iesu, pan fo’r amgylchiadau’n ein gwthio? Ofn am ei ddiogelwch ei hun oedd gwendid Pedr, rhywbeth gwahanol fyddai wedi gwthio Jwdas. Beth sy’n ein gwthio ni i wadu a bradychu Iesu? Wrth gofio Jwdas yn gadael bwrdd y Swper Olaf i gynllwynio gyda’r sawl a ddymunai ladd ein Cyfaill Gorau, rhaid gofyn beth yw’r hunanoldeb yn ein bywydau ni? A oes perygl i ni wisgo ein hunanoldeb ni mewn dillad parchus a ffug-egwyddorol? Ymostwng i ewyllys Duw wnaeth Iesu, ymostwng i beth wnaeth Jwdas?

Pan fydd addoldai’n troi’n wrthrych yr addoliad, a’r sawl sy’n eu mynychu’n amddiffyn y traddodiad ac yn hepgor ymostwng i ewyllys Duw, a yw gwir addoliad wedi mynd yn ddim? Trodd cyfoeth y deg darn arian ar hugain yn gywilydd pan sylweddolodd Jwdas beth roedd wedi ei wneud. Mae perygl i ni dybied fod crefydda’n gyfystyr ag addoli a byw i Dduw. Wrth i ni ddefnyddio enw’r Iscariot fel enw gwawdlyd, bydd gofyn i ni ystyried a yw Jwdas yn perthyn i ni.

**Gweddi:**

Arglwydd Iesu, cyffeswn ein beiau ger dy fron ac arswydo pa mor aml y bydd ein hymddygiad yn dy wadu. Trugarha wrthym. Maddau i ni am weld gwendid pobl eraill, heb gyfaddef y gwendidau yn ein bywydau ein hunain. Boed i’th ewyllys lwyddo ynom, ac i’n defosiwn a’n dyddiau fod o dan arweiniad yr Ysbryd Glân. Amen.

**Trafod ac ymateb:**

* Pa fath o deimladau a ddaeth i Jwdas wedi iddo ddangos i’r milwyr pa un oedd Iesu yn nhywyllwch y nos, tybed?
* Beth oedd ei fwriad? Gwneud ychydig o arian iddo’i hun neu wthio agenda wleidyddol drwy roi Iesu mewn sefyllfa lle roedd angen iddo’i amddiffyn ei hunan, neu rywbeth arall?
* Cofnodir bod Iesu yn dweud fod y diafol wedi mynd i fewn i Jwdas, ac os felly, beth yw’r gwahaniaeth rhwng y drygioni cynhenid sydd mewn dyn a’r digwyddiad hwn o berson y diafol yn llywodraethu meddwl a symudiadau person?
* Beth sy’n ein gwthio ni i wadu a bradychu Iesu?